ΓΡΑΠΤΗ ΕΡΩΤΗΣΗ E-2866/97 υποβολή: Thomas Megahy (PSE) προς την Επιτροπή (11 Σεπτεμβρίου 1997)

Θέμα: Σοβαρή παραβίαση των δικαιωμάτων του ανθρώπου εκ μέρους της ισραηλινής κυβέρνησης

Το Ισραήλ πρόκειται να θεσπίσει νομοθετικές διατάξεις οι οποίες δεν θα επιτρέπουν στους Παλαιστίνιους να λαμβάνουν αποζημιώσεις κατόπιν δικαστικών αποφάσεων από τις ισραηλινές δυνάμεις ασφαλείας ή το κράτος λόγω τραυματισμού ή θανάτου. Ο νόμος αυτός δημιουργεί σαφέστατα ρατσιστικές διακρίσεις εφόσον δεν ισχύει για τους Ισραηλίτες ή τους αλλοδαπούς σπουδαστές και έχει καταδικαστεί ως ρατσιστικός τόσο από τις Παλαιστινιακές αρχές όσο και από το ανεξάρτητο Κέντρο Πληροφοριών του Ισραήλ για τα Ανθρώπινα Δικαιώματα στα Κατεχόμενα Εδάφη.

Προτίθεται η Επιτροπή να θίξει το ζήτημα αυτό στις εμπορικές της διαπραγματεύσεις με την κυβέρνηση του Ισραήλ ή τους εκπροσώπους της, ή να λάβει άλλα μέτρα για να καταδείξει ότι οι τέτοιου είδους νόμοι θεωρούνται απαράδεκτοι στην Ευρωπαϊκή Ένωση ως συνασπισμό δημοκρατικών εθνών;

Απάντηση του κ. Marin εξ ονόματος της Επιτροπής (16 Οκτωβρίου 1997)

Η Επιτροπή ανησυχεί πολύ λόγω του σχεδίου νόμου 5757-1997 του Ισραήλ σχετικά με αποζημιώσεις από τις δυνάμεις ασφαλείας στην Ιουδαία, τη Σαμαρία και τη Λωρίδα της Γάζας. Η Επιτροπή αντιλαμβάνεται ότι με τον προτεινόμενο νόμο οι δυνάμεις ασφαλείας του Ισραήλ απαλλάσσονται από την υποχρέωση καταβολής αποζημίωσης στα παλαιστινιακά θύματα της Intifadah όταν τα εδάφη αυτά βρισκόντουσαν υπό κατοχή.

Το σχέδιο νόμου διευρύνει σε μεγάλο βαθμό τον ορισμό της έννοιας «δραστηριότητα μαχομένου» για να περιλάβει τη μεγάλη πλειονότητα των περιστάσεων κατά τις οποίες προεκλήθη τραυματισμός παλαιστινίων, κατά τρόπον που αντιφάσκει με τις προγούμενες αποφάσεις των ισραηλινών δικαστηρίων, περιλαμβανομένου του Ανωτάτου Δικαστηρίου.

Το σχέδιο νόμου πέρασε το στάδιο της πρώτης ανάγνωσης στην ισραηλινή Knesset στις 30 Ιουλίου 1997. Η επιτροπή του ισραηλινού κοινοβουλίου πρέπει τώρα να συνεδριάσει προκειμένου να αποφασίσει σε ποια επιτροπή πρέπει τώρα να υποβληθεί το σχέδιο νόμου. Η αρμόδια επιτροπή που θα οριστεί θα εξετάσει τότε το σχέδιο νόμου και θα αποφανθεί κατά πόσον θα πρέπει να υποβληθεί εκ νέου στην Knesset (με όποιες τροποποιήσεις ενδεχομένως προσθέσει). Σε περίπτωση νέας υποβολής, το σχέδιο νόμου θα πρέπει να περάσει από δεύτερη και τρίτη ανάγνωση πριν γίνει νόμος. Οι επιτροπές της Knesset δύνανται να συνεδριάσουν κατά την περίοδο αναμονής που θα διαρκέσει έως ότου συνέλθει η ολομέλεια της Knesset, στις 2 Νοεμβρίου 1997.

Παρά τη δραστήρια κινητοποίηση των ισραηλινών οργανώσεων για τα δικαιώματα του ανθρώπου, το σχέδιο νόμου δεν προκάλεσε γενικά ευρείες συζητήσεις στο κοινό.

Η Επιτροπή πιστεύει ότι το σχέδιο νόμου στη σημερινή του μορφή αποτελεί παραβίαση των διεθνών δικαιωμάτων του ανθρώπου, παραβιάζοντας τη βασική αρχή του δικαιώματος των θυμάτων των παραβιάσεων αυτών να ζητούν αποζημίωση, αρχή που αναγνωρίζεται μεταξύ άλλων στη Διεθνή Συνθήκη των πολιτικών και ατομικών δικαιωμάτων καθώς και στη Συνθήκη των Ηνωμένων Εθνών κατά των βασανιστηρίων και άλλων σκληρών, απάνθρωπων ή ταπεινωτικών πρακτικών ή ποινών. Εφόσον το σχέδιο νόμου αφορά αποκλειστικά τους παλαιστινίους και όχι τις υπόλοιπες εθνικότητες, ο νόμος θα παραβιάζει επίσης την απαγόρευση διακρίσεων στο πλαίσιο της νομοθεσίας για τα ανθρώπινα δικαιώματα.

Οι αρχές του Ισραήλ γνωρίζουν καλά τη σημασία που αποδίδουν η Κοινότητα και η Επιτροπή στην έννομη τάξη και στην πλήρη τήρηση των προδιαγραφών στον τομέα των διεθνών δικαιωμάτων του ανθρώπου. Η παρακολούθηση των ανθρωπίνων δικαιωμάτων και του σεβασμού των δημοκρατικών αρχών σε χώρες που έχουν συνάψει με την Κοινότητα συμφωνίες σύνδεσης πραγματοποιείται βάσει των κανόνων που διέπουν την κοινή εξωτερική πολιτική και την πολιτική ασφαλείας. Βάσει της ισχύουσας προσωρινής συμφωνίας με το Ισραήλ, η τελευταία αυτή πολιτική αποτελεί αντικείμενο περιοδικής επανεξέτασης όσον αφορά τον σεβασμό των εν λόγω αρχών. Η Επιτροπή χρησιμοποιεί κάθε δυνατή ευκαιρία στο πλαίσιο των τακτικών της επαφών με τις ισραηλινές αρχές για να εκφράσει τις απόψεις της στον τομέα των ανθρωπίνων δικαιωμάτων στο Ισραήλ.

Οταν περατωθεί η διαδικασία έγκρισης της πρόσφατης ευρωμεσογειακής συμφωνίας σύνδεσης που υπεγράφη μεταξύ Κοινότητας και Ισραήλ, η Κοινότητα, στο σύνολό της, θα είναι σε καλύτερη θέση να ασκεί ουσιαστική πίεση όσον αφορά όλα θα θέματα που άπτονται των ανθρωπίνων δικαιωμάτων, στο πλαίσιο του πολιτικού διαλόγου που θεσπίζεται βάσει της εν λόγω συμφωνίας. Μια ρήτρα που αναφέρεται ειδικά στα ανθρώπινα δικαιώματα διατυπώνει ότι ο σεβασμός των δικαιωμάτων αυτών αποτελεί βασικής σημασίας σκέλος της εν λόγω συμφωνίας.